བོད་མངའ་མཛད་བཅུའི་དུས་རབས་ཀྱི་ངོ་སྤྲོད་མདོ་ཙམ་གླེང་པ།_བེ་རི་འཇིགས་མེད།
མཁས་པའི་དགའ་སྟོན་ལས། དེ་ནས་རེ་ཏེ་མགོ་གཡག་བདུད་ཀྱིས་བྱས། ། མིང་ཡང་བདུད་ཡུལ་ཁ་རག་རོང་དགུར་བཏགས། ། སྟ་རེ་དགྲ་སྟ་དེ་ཡི་དུས་སུ་བྱུང༌། ། ཞེས་དང༌། མཁས་པ་ལྡེའུ་ཆོས་འབྱུང་ལས། དེ་ནས་རེ་ཏེ་མགོ་གཡག་བདུད་ཀྱིས་བྱས། ། མིང་ཡང་བདུད་ཡུལ་ཁ་རག་རོང་དགུར་བཏགས། ། སྟ་རེ་དགྲ་སྟ་དེ་ཡི་དུས་སུ་བྱུང༌། ། ཞེས་དང༌། རྒྱལ་པོའི་བཀའ་ཐང་ལས། དེ་ནས་བདུད་དང་སྲིན་པོས་དབང་བྱས་ཏེ། ། མིང་ཡང་ལྷ་འདྲེ་གཉིས་ཀྱི་ཡུལ་དུ་བཏགས། ། ཞེས་བདུད་དང་སྲིན་པོ་གཉིས་སྡེབ་སྦྱོར་མཉམ་སྒྲིག་བྱས་ནས་གསུངས་འདུག བོན་གྱི་གླིང་བཞི་བསྟན་པའི་འབྱུང་ཁུངས་ལས་མངའ་མཛད་འདི་ཉིད་མི་གསལ། དེ་ཡང༌། གནོད་སྦྱིན་ནག་པོའི་རྒྱལ་རྒྱུད་ཀྱི་སྲིད་དབང་ཉམས་པ་ན། སླར་ཡང་འཛམ་གླིང་ན་དེ་ལས་ཀྱང་སྙན་གྲགས་ཆེ་བའི་རྒྱལ་ཁབ་ཅིག་བྱུང་བར་རྒྱལ་པོའི་མིང་ལ་རེ་ཏི་མགོ་ཡག་དང༌། སྲས་མོའི་མིང་ལ་དྲི་ལྡན་མ་ཞེས་ཟེར། རྒྱལ་པོ་དེ་ལ་ལྷག་པར་མཚོན་ཆ་དགྲ་སྟ། ཐོ་རིལ། སྟ་རེ་ཡུ་རིང་སོགས་ཐོགས་པའི་དམག་གི་དཔུང་ཆེན་པོ་ལུས་ལ་རེ་ལྡེའི་གོས་དང༌། མགོ་དང་མཚོན་ཆའི་སྐེད་པར་བལ་དང་རྔ་མ་ལ་ཙག་བྱུགས་པས་བརྒྱན་ཏེ་རྔམས་ཟིལ་ཆེ་ལ་དམར་ཟིང་ངེ་བ་ཞིག་ཡོད་དེ། དེང་སང་ཡང་རྒྱ་དཀར་ནག་སོགས་ཀྱིས་བདུད་ཀྱི་ལྟད་མོ་འཁྲབ་དུས་གྱོན་པ་ནག་པོ། དགྲ་སྟ་ཐོགས་པ་དམར་ཟིང་ངེ་བ་ཞིག་བྱེད་སྲོལ་ཡོད་པ་ཡང་སྔར་བོད་ཀྱི་བདུད་དམག་དེ་དག་གི་ཆ་ལུགས་ལའང་སྐྲག་ཐག་ཆོད་པའི་བག་ཆགས་ཀྱི་ལྷག་མ་ད་དུང་ལུས་པ་ཞིག་ལོས་ཡིན་སྙམ། ཡང་ན་རེ་ཏི་མགོ་ཡག་ནི། གནོད་སྦྱིན་ནག་པོའི་མངའ་ཁོངས་ཀྱི་ཚོ་པ་ཞིག་གམ་བློན་པོ་ཞིག་ཡིན་ལ། རང་གི་རྒྱལ་པོ་ལ་ངོ་ལོག་བརྒྱབ་ནས་སྲས་མོ་དྲི་ལྡན་མའི་དཔུང་གིས་ཡང་ཡང་དམག་འཁྲུག་བསླངས་པ་ལ་བརྟེན་ནས་སྲིད་དབང་ཐོབ་པ་ཞིག་ཡིན་ནམ་ཡང་སྙམ་སྟེ། འདིའི་སྲས་མོ་དང་གནོད་སྦྱིན་ཀྱི་རྒྱལ་པོ་གཉིས་དམག་འཁྲུག་བྱས་པའི་ལོ་རྒྱུས་ཤིག་ཀྱང་ཡོད་འདུག་པའི་ཕྱིར་རོ། ། འདི་དག་དམག་འཁྲུག་བྱས་པའི་གཏམ་རྒྱུད་རིག་བྱེད་ཀྱི་སྒྲུང་འདྲ་པོ་ཞིག་བླ་མ་འགའི་ཞལ་ལས་ཐོས་མྱོང་ཡང་མཐོང་མ་མྱོང༌། གལ་སྲིད་དེ་འདྲ་ཞིག་མཐོང་ན་བོད་ཀྱི་གནའ་བོའི་ལོ་རྒྱུས་ལ་དཔྱད་གཞིའི་རིན་ཐང་འགངས་ཆེར་ལྡན་ཡོད་པར་ཐེ་ཚོམ་མེད། གང་ལྟར་འཛམ་གླིང་འདིའི་ཐོག་ལྷོ་འདུལ་བྱང་འཐབ་ཀྱི་དམག་འཁྲུག་ཐམས་ཅད་ནང་སུས་ཀྱང་འགྲན་ཟླ་མེད་པས་ཀུན་གྱིས་རྦད་དེ་བདུད་དུ་རྩིས་ནས་འཐབ་པའི་རེ་བ་ལྟ་བཞག་མིང་ཙམ་ཐོས་པས་སྐྲག་སྣང་བྱེད་དགོས་པ་ཞིག་ཏུ་གྱུར། ལྷག་པར་སྲས་མོ་དྲི་ལྡན་མས་དམག་དཔོན་བྱས་ནས་འཛམ་གླིང་ཤར་ནུབ་ཀུན་ཏུ་དམག་བཀྱེས་ཏེ། འཐབ་ན་མི་རྒྱལ་བ་མེད་པའི་རྒྱལ་ཁ་བསྟུད་མར་བླངས་པས་སྙན་པའི་གྲགས་པ་ཕྱོགས་བཅུར་ཁྱབ་སྟེ་དམག་ཟོར་རྒྱལ་མོ་ཞེས་པའི་མཚན་གསོལ། འཆར་ཡན་གྱི་རྟོག་པའི་བག་ཆགས་ཤུགས་ཆེར་ལྡན་ཞིང༌། ལྷ་འདྲེ་གདོན་བགེགས་རྣམས་ནི་འཇིགས་སྐྲག་གི་བསམ་བློས་ཕར་བཏགས་པ་ཞིག་མིན་པར་ཚུགས་ཐུབ་ལིང་ངེ་བ་ཞིག་འཛིན་པ་དག་གིས་དམོད་པ་དང་ཁྲེལ་རྒོད་སོགས་བྱེད་སྲིད་མོད། ལེགས་པར་བསམས་ན་བསྐལ་པ་ཡ་ཐོག་གི་བུད་མེད་གྲགས་ཅན་ཐམས་ཅད་ཀྱི་ཆེ་བ་ལྷ་མོ་འདིའི་སྟེང་དུ་བསྡུས་ནས་བཤད་ཡོད་པ་སྟེ། ལྷ་ཡུལ་ན་གྲགས་ཆེ་བ་བརྒྱ་སྦྱིན་གྱི་བུ་མོ་ཡིད་འོང་མ་དང༌། གཙུག་ནའི་བུ་མོ་ནོར་འཛིན་མ། གནོད་སྦྱིན་ལ་གྲགས་ཆེ་བ་གནོད་སྦྱིན་གངས་བཟང་གི་བུ་མོ་གཟི་ལེགས་མ་དང༌། རྒྱ་གར་ཡུལ་ན་མ་མོ་ཝ་ཤམ་ཀུ་རུ་མ། རྒྱ་ནག་ཡུལ་ན་རྒྱ་མོ་སྔོན་མོ་མགྲིན་བཟང་མ། བོད་ཀྱི་ཡུལ་ན་མ་གཅིག་དཔལ་ལྡན་ཨ་ཕྱི་མ་སོགས་སྐྱེ་བ་སྔ་ཕྱི་དུ་མ་བཞེས་ཚུལ་དང་འབྲེལ་ནས་ཆོས་ལུགས་པ་དག་གིས་བསྟོད་པ་རྩོམ་པའང་18མང་མོད། བདུད་རེ་སྡེ་མགོ་གཡག་གི་བུ་མོ་དྲི་ལྡན་མའི་གནས་ཡུལ་ནི། ཇི་སྐད་དུ་རྗེ་དགེ་འདུན་རྒྱ་མཚོས19། འདི་ནས་བྱང་ཤར་མཚམས་ཕྱེད་ནས། ། རྩྭ་ཆུ་ཤིང་སོགས་མེད་པ་ཡི། ། ལུང་མང་བརྒལ་བའི་ཕ་རོལ་ན། ། བྱང་རི་དམར་པོ་རྔམས་ཤིང་འགྱིངས། ། བྱང་ལམ་དམང་པོ་གྱ་མ་གྱི། ། གཅན་གཟན་མང་པོ་མདུར་རྒྱུག་བྱེད། ། འདྲེ་བྱ་སྣ་ཚོགས་སླད་སྒྲོག་ཅིང༌། ། གནམ་ལྕགས་སེར་ཆེན་ཤ་ར་ར། ། དུང་གི་བུ་ཡུག་ཆིལ་ལི་ལི། ། མི་ལེ་དུང་གི་མཚོ་ནང་ན། ། ཞེས་པ་འདི་དག་ཀྱང༌། རྒྱ་གར་རྡོ་རྡེ་གདན་ནས་རྩིས་པའི་བྱང་ཤར་དུ། ལ་ལུང་རི་བྲག་མང་པོ་བརྒལ་བའི་ཕ་རོལ་དབྱར་དུས་ཐོག་སེར་རྒོད་ཅིང་དགུན་དུས་ཁ་བ་བུ་ཡུག་འཚུབ་པའི་ཞིང་ཁམས། ད་ལྟའི་རྒྱལ་དུ་ཡོངས་གྲགས་སུ་ལྷ་མོའི་བླ་མཚོ་ཞེས་པ་འདི་ཉིད་ཁོ་ནར་ངེས་ཤིང༌། མི་རོ་རྟ་རོ་བཅལ་དུ་བཀྲམས། ། མི་ཁག་རྟ་ཁྲག་མཚོ་རུ་འཁྱིལ། ། མ་མོ་འབུམ་དང་ཤ་ཟ་སྟོང༌། ། ཁྲག་འཐུང་བྱེ་བའི་ཚོགས་འཁོར་རྒྱས20། ། ཞེས་པའང་ཤ་ཁྲག་ཟོས་སུ་བྱེད་ཅིང་མི་བསད་ཁྲག་སྦྱོར་ལ་འབུ་སྲིན་གསོད་པའི་རྩིས་སུ་མི་གཏོང་པའི་འཁོར་འབངས་འབུམ་ཕྲག་དུ་མ་ཡོད་པ་དང༌། དེ་ཡང་སྐྱེས་པ་ཕོ་གཅིག་པོ་མིན་པར་མི་གསོད་ཁྲག་སྦྱོར་གྱི་ལས་ལ་ཞུགས་མཁན་ནག་དམག་ཀྱང་འབུམ་ཕྲག་དུ་མ་ཡོད་པ་ཤེས་ཐུབ་སྙམ། བསེ་མཁར་སྨུག་པོ་གྲུ་བཞི་པ། ། ཞེས་པ་ནས་རྨང་གཞི་ནག་པོ་ལྕགས་ལས་བྱས། ། ཞེས་པ་འདིས་སྐབས་དེ་ནས་རྡོ་ནག་གི་རྨང་གཞི་བྱས་པའི་སྟེང་དུ་ཀ་ར་དགུ་ལྡན་གྱི་སྦྲ་ནག་གྲུ་བཞི་པ། ཟུར་བཞི་ལ་ཚལ་གྱི་རྩི་བྱུགས་པ། ཁ་བད་ལ་ས་སེར་གྱི་རྩི་བྱུགས་པའི་ནང་དུ་སྡོད་གནས་བྱས་པ་འདྲ་སྟེ། རྗེ་དགེ་འདུན་རྒྱ་མཚོས21། བདུད་ལ་དབང་བསྒྱུར་བདུད་མོ་དཔལ་འབར་མ། ། རེ་ཏེ་མགོ་གཡག་བུ་མི་དྲི་ལྡན་མ། ། བདུད་མཁར་རྩེ་དགུའི་གནས་ཀྱི་གཙོ་མོ་སྟེ། ། ཞེས་པ་དང་ཡང་འབྱོར་བ་སྣང་ངོ༌། ། རྨང་གཞི་ནག་པོ་ལྕགས་ཞེས་པའང་རྡོ་ནག་ཙམ་ལ་གོ་དགོས་པ་སྙམ། གཞལ་ཡས་དེ་ཡི་ནང་ཚོད་ན། ། མ་མོ་ཀུན་གྱི་རྒྱལ་མོ་བཞུགས། ། ཞེས་པ་འདིས་བདུད་རྒྱལ་ཡབ་སྲས་བཞུགས་ཡུལ་གྱི་རྒྱལ་ས་ལྟེ་བའང་དེ་བ་རང་ལ་ཡིན་སྲིད་སྙམ། མདོར་ན་སྲས་མོ་འདིའི་དམག་གི་སྟོབས་ཤུགས་ལ་བརྟེན་ནས་གནོད་སྦྱིན་ནག་པོའི་རྒྱལ་སྲིད་ལ་མཚོན་ཆ་དང་དམག་འཁྲུགས་ཀྱིས་བཞི་ཤད་བཏབ་སྟེ། སྲིད་ཀྱི་ཇུས་ཡོངས་རྫོགས་བདུད་རེ་ཏེ་མགོ་གཡག་གིས་བཟུང༌། ས་ཞིང་སོ་ནམ་དང་ཐོན་སྐྱོད་འཛུག་བསྐྲུན་དམིགས་བསལ་བ་གང་ཡང་མེད་པས། ཟས་སུ་ཤ་ཁྲག་ཁོ་ན་ལ་རོལ། གོས་སུ་རི་སྐྱེས་སྲོག་ཆགས་ཀྱི་པགས་རིགས་གོན། ལས་སུ་མི་གསོད་ཁྲག་སྦྱོར་ཁོ་ན་ལ་གོམས་པས། རིགས་ལ་བདུད་ཀྱི་རིགས་དང༌། ཡུལ་གྱི་མིང་ཡང་བདུད་ཡུལ་ཁ་རག་རོང་དགུར་བཏགས་པར་སེམས་སོ། ། རེ་ཏེ་མགོ་གཡག་གི་རྗེས་སུ་མུ་མཐུད་རང་གི་བུ་མོ་དྲི་ལྡན་མས་སྲིད་སྐྱོང༌། འདིས་དབང་བསྒྱུར་བྱས་པའི་མཐའ་མཇུག་ཏུ་རང་གི་བློན་པོའི་གྲས་ནས་སྲིན་པོ་མཉའ་རེངས་ཁྲག་མེད་ཀྱིས་གྱེན་ལངས་དམག་འཐབ་བྱས་ཏེ། རྒྱལ་སྲིད་ལ་ཕམ་ཉེས་བཏང༌། བདུད་ཀྱི་ཇུས་ཡོངས་སུ་ཤོར་ཏེ་མཐར་རེ་ཏི་མགོ་གཡག་གི་སྲས་མོ་དྲི་ལྡན་མ་རང་ཉིད་ཀྱང་སྲིན་པོས་གསོན་བཟུང་ཐོག་བཙོན་འཇུག་བྱས། རྗེ་དགེ་འདུན་རྒྱ་མཚོས22། སྲིན་པོའི་གཙོ་མོ་མཛད་ཙ་ན། ། ཞབས་ལ་ལྕགས་སྒྲོགས་རྒྱན་དུ་བྱས། ། ཞེས་པ་ཡང་དོན་ལ་སྲིན་པོས་བཙོན་དུ་བཟུང་ནས་རྐང་ལག་ལ་ལྕགས་སྒྲོགས་བརྒྱབ་པ་ཞིག་ཡིན་ཡང༌། སྲིན་པོའི་གཙོ་མོ་མཛད་ཙ་ན། ། ཞེས་རབ་བཏགས་ཀྱིས་བསྟོད་པ་ཡིན་ནམ་སྙམ།